Go godisetsa ngwana mo nyalong go botlhokwa
Kgosi Othusitse Sengawane wa Tshwaane o tlhalositse fa go godisetsa ngwana mo lenyalong go le botlhokwa ka jaana ngwana wa go nna jalo a nna motlhofo go laolesega ka a bontshiwa tsela ke botsadi boo babedi. Mo potsolosong le BOPA, Kgosi Sengawane o tlhalositse fa a na le lesokolela ka bakapelo ba ba nnang mmogo ba sa nyalana, a re mokgwa o o tumile thata mo motseng wa gagwe. A re se gantsi se tsala kgokgontsho le dipolaano ka jaana fa ba nna le mathata go nna thata go ba letlanya semmuso kgotsa go letlanngwa ke batsadi. Kgosi a re se se swabisang le go feta ke gore go na le batsadi ba ba rotloetsang go nna mmogo moo ka ba a bo ba gabile go ja. O tlhalositse fa banyalani ba gompieno ba tshabelelwa ke go kgaogana mme a kopa gore fa ba kopana le dikgwetlho ba ikopanye le batsadi kana bagakolodi go ba thusa. Kgosana Rre Motaung Modise ene o ne a supa fa a tshwentswe ke dipalo tse di golelang pele tsa banyalani ba ba kgaoganang mme a gakolola gore fa ba nna le mathata, ba a buele mo tlung gore a seka a gasagasama le motse. A re fa banyalani ba ka dira se, dikgang tsa tlhalo di ka fokotsega mme go nne le malwapa a motia jaaka bogologolo. BOKHUTLO